"Miksi sinä, Jaakob, sanot näin, miksi puhut näin, Israel: "Minun tieni on Herralta salassa, oikeuteni jää vailla Jumalani huomiota." (Jes. 40:27)
Tuntuuko sinusta siltä, että Jumala ei näe tuskaasi? Koetko kärsiväsi yksin, ilman Jumalan läsnäoloa ja apua?
Niin Israelin kansa koki pakkosiirtolaisuuden alkaessa. Heidän elämänsä kurjistui päivä päivältä ja Jumala tuntui olevan etäällä. He ajattelivat, että heidän kärsimyksensä oli Jumalalta piilossa. He kokivat, että Jumala enää jaksanut välittää – he olivat syntiensä tähden liian kaukana.
Jumala lohdutti kansaansa lupaamalla, että Hän oli erilainen, kuin kansan mielikuvat Hänestä. Hän ei väsyisi kantamaan heitä. Hän näkisi ahdistuksen ja kärsimyksen ja pystyisi toteuttamaan omaa hyvää suunnitelmaansa kaiken pimeän keskelläkin.
Jumala lupasi, että Häntä odottavat saisivat uuden voiman (Jes. 40:31). Se lupaus on voimassa sinulle ja minulle tänään. Jumalan odottaminen tarkoittaa, että laitan ongelmissani kaiken luottamuksen Häneen. Annan Hänen myös päättää avun laadusta ja aikatauluista. Mutta Hän ei jätä meitä eikä petä alta.
Saatana käyttää kokemiamme kärsimyksiä tuhoamaan uskoamme. Hän vakuuttaa meille, ettei Jumalaa jaksa kiinnostaa elämämme. Älä kuuntele häntä. Kuuntele Vapahtajasi lupauksia Raamatussa.
"Minun silmäni katsovat aina Herraan, sillä hän päästää jalkani verkosta." (Ps. 25:15)
Oletko kokenut sen: vaikka kuinka haluaisit kokea avaraa taivasta ja tuntea siipiesi kantavan sinua, joudut yhä uudestaan jaloistasi verkkoon kiinni?
Verkot ovat niitä asioita, jotka vetävät meidän tylysti maan pinnalla ja murskaavat haaveemme. Ne vievät elämästämme keveyden ja ilon. Elämä muuttuu yhdeksi selviytymistaisteluksi asioiden kanssa, jotka iskevät meidät yhä uudestaan rähmälleen.
Minusta Daavid lausuu jotain uskomatonta: Hän katsoo verkossa olleessaan Herraan. Hän odottaa Herran auttavan Häntä. Hänellä taisi olla niin monta epätoivoista taistelua vaikeuksien kanssa, että Hän suosiolla luovutti asiat Jumalalleen.
Minä en voi sanoa edistyneeni niin pitkälle. Verkkojen ottaessaan minusta otteensa, joudun paniikkiin ja alan itse selvittää itseäni vapaaksi. Ja kun keskitän kaiken huomioni maanpäällisiin, unohdan Taivaan.
Raamattu kutsuu meitä jatkuvasti elämään lupausten varassa. Se tarkoittaa, ettemme laske elämämme olosuhteita ja tulevaisuuden näkymiämme vain realistisen matematiikan avulla. Otamme huomioon Vapahtajamme Herran Jeesuksen.
Jeesus tahtoo nostaa meidät lentoon uskon siivin. Verkot saattavat olla jaloissa, mutta sydän on taivaallisissa. Vaikeudet saattavat jatkua, mutta me katsomme Herraamme luottavaisina. "Aina" – sanoisi Daavid tähän perään.
"Turvaa Herraan kaikesta sydämestäsi, älä nojaudu omaan ymmärrykseesi." (San. 3:5)
Mitä Herraan turvaaminen tarkoittaa? Se on kaikkien elämämme polkujen, suunnitelmien ja ongelmien antamista Hänelle. Sen vastakohtana on se, että yritämme selvitä elämästämme omalla järkeilyllämme ja omin voimin.
Jumalaan turvaaminen on monesti vaikeaa, koska siinä me joudumme luottamaan johonkin, jota emme näe emmekä aisteillamme tunne. Se vaatii samalla myös uskallusta antaa elämämme laivan ohjaus pois itseltämme.
Herraan turvaaminen pohjautuu Hänen Raamatussa oleviin lupauksiin. Otamme niistä kiinni ja nostamme lupaukset Jumalan eteen. Muistutamme Häntä siitä, kuinka Hän on luvannut pitää meistä huolta. Sellainen Jumalaan vetoaminen on aina tuonut Hänelle mielihyvää.
Mutta sitten meidän elämässä saattaa olla asioita, joita emme uskalla paljastaa Jumalalle. Saatamme kokea jotain niin syvää syyllisyyttä ja häpeää, että koemme paremmaksi selvitä niihin liittyvistä asioista itse. Jumala haluaisi meidän uskaltautuvan tuoda nekin asiat Hänen eteensä. Peittelemättä ja suoraan. Silloin tulemme huomaamaan, että Jumala on jo tuntenut meidät läpikotaisin, eikä elämässämme ole asiaa, jossa Hän ei haluaisi auttaa.
Jos omaan ymmärrykseen turvautuva selviytyminen vaatii meiltä jatkuvaa taistelua ja kuluttaa voimiamme, Herraan turvaaminen on levollista luottamusta siihen, että minun asiani ovat kuultu ja niihin vastataan oikealla ajalla.
"Niin Herra sanoi Joosualle: `Katso, minä annan sinun käsiisi Jerikon kuninkaineen ja sotaurhoineen." (Joos. 6:2)
Jerikon muurissa oli sekä ulko-osa että sisäosa. Ulko-osa oli lähes 2 metriä, sisäosa lähes 4 metriä paksu ja muurien välissä oli yli 4 metrin pituinen väli. Molemmat muurit olivat 20 metriä korkeita ja ne pysyivät tiukasti yhdessä niiden päälle rakennettujen talojen ansiosta. Jerikon muurin mahtavuus on täytynyt näkyä jo kauas israelilaisten kävellessä sitä kohti.
Jumala lupasi Joosualle, että tuhansia vuosia paikallaan olleet muurit tulisivat murtumaan. Sitten Jumala lisäsi erikoisen strategian: kansan piti vain kiertää muurin ympäri seitsemän päivän ajan. Seitsemäntenä päivänä muuri kierrettiin poikkeuksellisesti seitsemän kertaa ja sen jälkeen nostatettiin sotahuuto – silloin muuri sortui itsestään!
Jumala on luvannut taistella myös meidän puolestamme. Me emme saa edessämme olevia muureja kaatumaan omin voimin mutta se ei ole tarkoituskaan.
Oleellista on tänään toimia sen näyn ja kutsumuksen pohjalta, jonka Jumala on antanut. Se tarkoittaa jatkamista siinä samassa luottamuksessa Jeesusta Kristusta kohtaan, joka meillä alussa oli ja valmiina astumista niihin tehtäviin, joita Hän meille antaa.
Meistäkin voi tuntua turhauttavalta vain kävellä päivä ja vuosi toisensa jälkeen muurien ympärillä katsellen niiden mahdottomuutta. Mutta tulee myös se aika, jolloin muurit kaatuvat ja saamme hämmästellä Jumalan ihmeellistä voimaa.
"Älä pelkää, sillä minä olen sinun kanssasi . Älä pälyile ympärillesi, sillä minä olen sinun Jumalasi. Minä vahvistan sinua, minä autan sinua, minä tuen sinua vanhurskauteni oikealla kädellä." (Jes. 41:10)
Jumala puhuu väsyneelle ja epätoivoselle kansalleen profeetta Jesajan kautta lohduttavia sanoja. Nämä samat sanat on meidän kärsivien lupa omistaa itsellemme.
Meidän ei tarvitse pelätä huomista, sillä Jeesus on luvannut olla kanssamme. Mitä ikinä elämä tuo huomenna eteemme, Jeesus on vahvempi kuin pahimmatkaan esteet ja vuoret.
Meidän ei tarvitse murehtien valvoa öitämme miettien, mistä saisimme apua; Jumala on luvannut olla juuri minun ja sinun Jumala. Se tarkoittaa sitä, että Hän johdattaa meitä hyviä teitään pitkin ja tarjoaa kaiken sen, mitä Hänen suunnitelmissaan tarvitsemme. Hän haluaa olla meidän vahvin turvamme ja toivomme.
Hän lupaa vahvistaa nääntynyttä olemustamme. Voi olla, ettemme jaksa inhimillisesti tämän päivän haasteita ja huominen tuntuu mahdottomalta mutta Jumala on luvannut pitää meidät pystyssä. Ja jos kaadumme, kaadumme jotta voisimme nousta ylös vahvemmassa luottamuksessa Vapahtajaamme.
Jumala lupaa auttaa meitä. Tähän lupaukseen meidän on hyvä tarttua. Israelin kansa ei saanut välitöntä apua tilanteeseensa ja sama voi olla meilläkin. Mutta osa ahdistuksestamme saattaa hellittää jo sillä tietoisuudella, että Jumala on todella luvannut auttaa juuri minua ja sinua?
Ja voi minun heikkoa uskoani! Mutta Herra, sinä olet luvannut tukea minua. Tue horjuvaa, häilyvää ja pientä sammuvaa uskoani. Anna sen tavoittaa Sinut, sillä Sinussa on kaikki mitä tarvitsen.